Idemo za početak malo razjasniti stvari. CARNetov dopis već je u startu pogrešan. Ne radi se o nestanku deset tisuća hrvatskih web stranica, nego onih koje u svojem nazivu domene imaju .hr završetak. Kao što svi jako dobro znamo, mnoge hrvatske web stranice imaju .com, .net, .info, .org i druge nastavke (kao i naš portal) i nakon što pročitate ovaj tekst shvatit ćete kako su vlasnici takvih web stranica ni krivi ni dužni ispali "pametniji" od onih s .hr nastavkom, bez obzira radi li se o web portalu, tvrtki, brandu, osobnoj stranici, nije bitno

Hrvatska akademska i istraživačka mreža CARNet je početkom godine započela s revizijom .hr domena u skladu s novim Pravilnikom (punog naziva "Pravilnik o ustrojstvu i upravljanju vršnom nacionalnom internetskom domenom") koji je važeći od 1. srpnja 2010. godine. Sa samom revizijom se slažemo jer sigurno postoji određeni broj "mrtvih" domena koje treba osloboditi za one koji bi ih koristili. No, ovdje je priča o nečem sasvim drugačijem. Jednostavno rečeno, prema novom Pravliniku postoje dvije vrste .hr domena – one koje su besplatne i one koje su naplatne. Od Branka Radojevića, pomoćnika ravnatelja CARNeta za računalno-informacijske sustave i servise saznali smo kako u Hrvatskoj trenutno postoji oko 90.000 registriranih .hr domena. Od tog broja prema novom Pravilniku u kategoriju naplatnih .hr domena spada njih čak oko 25.000

Ekipa u CARNetu je (naravno, uz blagoslov države) donijela novi Pravilnik po kojem će ovoj vojsci od 25.000 domena debelo naplatiti njihovo postojanje. Zašto spominjemo državu shvatit ćete u nastavku. Kriterij je po nama skroz smiješan – naplata domena vrši se samo onda kada se ime domene ne poklapa s punim ili skraćenim nazivom tvrtke. Dakle, svi vi koji ste registrirali određene brandove, neke zvučnije nazive kako bi popularizirali svoje proizvode i usluge, ali samim tim i sudjelovali u razvoju hrvatskog weba, sada ćete biti kažnjeni što napredno razmišljate i dobit ćete po nosu… pardon, novčaniku!

Možemo na to gledati i ovako – CARNet je svih ovih godina hvalio kako je Hrvatska jedna od rijetkih država koja daje besplatnu registraciju .hr domena po raznim kriterijima, što su svi naravno obilato koristili. Imali smo se čime i pohvaliti. Nakon što su "navukli" 90.000 domena, netko se dosjetio kako bi se to moglo godišnje oporezovati, a zarada je pri tome – višemilijunska

Koliko će država zaraditi na naplatom domena?

Kada smo ranije spomenuli državu bilo je to s razlogom, jer je najveći dobitnik u cijeloj ovoj priči upravo država, odnosno državni proračun koji bi se u ovom slučaju trebao napuniti po principu "nit’ or’o nit’ kop’o". Prema trenutno važećem cjeniku iz 2010. godine od prosječne cijene od 550 kuna državi ide čistih 400 kuna, te još PDV, dakle gotovo 500 kuna. Registrarima koji odrađuju posao ostaju samo mrvice za koje se moraju boriti na tržištu spuštajući jedni drugima cijenu. No, država će po domeni uredno dobiti svoju "pinku" koju, ruku na srce, nije zaslužila. Ali ništa novo u državi koju svi (ne znam zašto) zovemo "banana država". Valjda zbog oblika :)

Idemo se poigrati malo s matematikom.

1. IZRAČUN (koji smo nazvali "metoda lukavih umova")

Samo za naplatne .hr domene:

– 25.000 naplatnih .hr domena x 400 kuna = 10 milijuna kuna u državnu blagajnu godišnje !!!

Kada bi se domena naplaćivala svima, primjerice u vrijednosti jedne .com domene, onda to izgleda ovako:

– 90.000 .hr domena x 70 kuna = 6.300.000 kuna u državnu blagajnu godišnje !!! (naravno, manje!)

Vidite razliku? Jedni su oguljeni do kože, a drugima ništa. Možete li u to vjerovati? Naravno da možete!!!

2. IZRAČUN (metoda "apsurdnih brojki")

– Jedna .hr domena s prosječnom cijenom od 550 kuna košta više nego .com komercijalna domena, s hostingom od 1,5GB i 80-ak email adresa i tehničkom podrškom godišnje!!! Zar rezervacija i korištenje "svetog imena" .hr domene vrijedi više vrijedi nego čitava mašinerija koja zaista nešto i radi u pozadini? Moš’ mislit’!

3. IZRAČUN (metoda koju smo nazvali "tko je ovdje lud")

– Za jednu .hr naplatnu domenu koja košta cca 550 kuna možete kupiti sedam .com ili desetak .info domena. Zaključak – ovoga nema niti u "Zanzibaru"!!!

Na naš upit zašto je "izglasan" ovakav očito nepravedan pravilnik, odnosno čiji je ovo prijedlog, u CARNetu smo dobili vrlo nejasan i neodređen odgovor. Zašto jednima debelo naplatiti, a drugima niti lipu? Zar jedno ime .hr domene više vrijedi od drugog? Kakav je to kriterij – ime domene je/nije kao naziv tvrtke? Još smo u rujnu razgovarali i s ravnateljem CARNeta Zvonimirom Stanićem, ali konkretan odgovor nismo dobili, samo slijeganje ramenima. U stvari, znamo odgovor, iako smo to htjeli čuti s druge strane. Jasno je da se krpaju proračunske rupe, s novim "nametom" koji ovaj puta udara po leđima čak 25.000 vlasnicima domena (neki ih vjerojatno imaju i više u svom posjedu)

Je li naplata "naplatnih domena" u skladu sa zakonom?

Nismo baš sigurni. Konzultirali smo se s pravnicima i dobili odgovor kako ovo i nije u potpunosti skladu sa zakonom. Zašto? Prvo vas "navuku" na besplatno i garantiraju vam vaše pravo doživotno, a sada to žele naplatiti. Naime, do sada su se i CARNet i država busali u prsa kako građanima Republike Hrvatske, odnosno tvrtkama u RH s ponosom jedini daju besplatne .hr domene. Sada kada su ih dovoljno navukli promijenili su zakon i odlučili to naplatiti. Sad se mogu pohvaliti kako imaju jedne od najskupljih domena na svijetu, možda i najskuplje. Saznali smo i kako su po novom pravilniku naplatne .hr domene zaista gotovo najskuplje na svijetu. Skuplje su jedino .ag domene (inače oznaka za "agriculture", ali i državu Antigua and Barbuda na Karibima, dok je negi kupuju i kao "AGency" domenu) čija je registracija u Hrvatskoj oko 900 kuna. A ostale cijene – daleko, daleko niže. Mogli su bar pričekati do 100-tisućite jubilarne domene, bilo bi veselije. No rupa u proračunu je prevelika, treba to brzo i na sve načine napuniti, to svi jako dobro znamo

Logičnije bi i poštenije bilo da u CARNetu kažu – ok, svi koji su do sada registrirali domene imaju i dalje besplatno, a od sada se to plaća (no, i tu bi bilo pritužbi). Ipak, najbolja logika od svega toga je ona po kojoj bi svi plaćali jednako, kako je to kod drugih domena, pa "tko prvi njemu djevojka" i to po cijeni ne većoj od .com domene. I svi sretni i zadovoljni

Netko je novi Pravilnik morao predložiti, netko blagosloviti i zaraditi, a neko u svemu tome izvući najdeblji kraj. Jasno vam je tko je ovdje dobitnik a tko je prevaren, zar ne?

Jesu li možda .com.hr domene "slamka spasa"?

Ako nas pitate – trenutno da, dugoročno (vjerojatno) ne. Od CARNetovca Radojevića saznali smo kako je u Hrvatskoj registrirano oko 11.000 .com.hr domena i da im brojka polako raste, bar za sada. Prije su bile višestruko skuplje (otprilike pet puta), a po novom Pravilniku ih možete kupiti već za recimo 37 kuna godišnje. Zvuči super za sada, no poznajući hrvatske vlastodršce neće im biti teško ponovo podići cijene kada se na .com.hr domene "navuče" dovoljno korisnika. Znate kako kaže ona narodna – tko se jednom opeče, i na hladno puše

Postoje i domene koje se registriraju za fizičke osobe, no one su totalno neatraktivne i njih ima oko 1.300. Jasno, broj im se gotovo uopće ne povećava i nisu vrijedne spomena za ovu priču

Žalosno je što moramo primijetiti kako se u svemu ovome država ponaša kao maćeha koju jedino zanima punjenje proračuna, a CARNet šutke stoji na njenoj strani umjesto da se bori za svoje korisnike. I registrari su nam se požalili kako imaju velikih problema zbog nepotpunih informacija koje dobiju od CARNeta i zbog čega bi također mnoge domene mogle nestati (nedostaju točni podaci o svakoj domeni, podaci o datumu brisanja svake pojedine domene, podaci koja domena je registrirana kod kojeg registrara i slično, ima toga…). Neznanje, kaos u popisu domena, nemar, nesposobnost – tko zna?

Što napraviti, ima li rješenja?

Stvari su se već počele "odmotavati". U kontaktu s mnogim vlasnicima .hr domena doznali smo kako su ih odlučili ugasiti, jer državi jednostavno ne žele dati taj nerealno velik novac. Mnogi su već registrirali nove i do 10 puta jeftinije .com, .net, .org, .info i druge domene, tako da postoji vjerojatnost za gašenje i više od 10.000 domena. Ako ste malo računali, to je više od 11% ukupno registriranih .hr domena, što je pravi genocid .hr domena!

Neslužbeno smo saznali da se za iduću 2012. godinu priprema dodatak Pravilniku po kojem bi se samo prve godine plaćala puna cijena naplatnih domena, a svake slijedeće upola cijene, no taj podatak uzmite s rezervom. Ako nas pitate, i to je otprilike jednako "pametna" odluka kao i novi Pravilnik

Zanima vas što bismo mi napravili u ovom slučaju? Ako nemate domenu koja je u skladu s nazivom vaše tvrtke, najpametnije je da počnete razmišljati o nekoj od domena koje su popularne na svjetskom tržištu (.com, .net, .org, .info,…). Uštedjet ćete teško stečene kune (i hrpu živaca), a za razliku u cijeni možete uzeti i bogati hosting, pa čak i uštedjeti koju kunu

I tko onda ruši razvoj hrvatskog weba?

Autor ovog teksta se već više od 15 godina putem medija (novine, časopisi, radio, TV, portali) bori ra razvoj hrvatskog weba, uz sate i sate besplatnog dobrovoljnog rada – za razvoj hrvatskog weba, za opće dobro, napredak društva. O tome svjedoče stotine članaka i radijskih emisija, tisuće vijesti i informacija na webu. No, ne razmišljaju svi tako, ili bolje reći – malo nas je takvih. Složit ćete se kako danas većina razmišlja kako napuniti samo svoj džep, a za druge ih nije briga. Znate još jednu narodnu – kakav general takva i vojska, ili kakav svećenik takva i misa ili riba smrdi od glave. Kako god hoćete, jer ovakvih narodnih poslovica ima pregršt. Sve vam je jasno, zar ne?

I na kraju ćemo i vas upitati – tko se tako dobro brine za razvoj hrvatskog Interneta zahvaljujući čemu će doslovno nestati 10.000 domena s .hr nastavkom? Je li novi Pravilnik o ustrojstvu i upravljanju vršnom nacionalnom internetskom domenom pravedan ili "pljačkaški"? Mislim da naš odgovor jako dobro znate…

Nikako ne smijemo zaboraviti i kako nam se približavaju parlamentarni izbori. Nadamo se kako će nova vlast (tko god to bio), ukinuti novi Pravilnik ili ga barem prilagoditi i svesti na normalnu razinu, ovaj trenutni to zasigurno nije. Budite uvjereni da ćemo ih kontaktirati i dati im do znanja što mislimo o tome. Ovo nije samo naše mišljenje, nego i mišljenje 25.000 u neku ruku oštećenih vlasnika domena kojima ranije nešto obećano, a sada prekršeno. Eh, Lijepa naša…